b'\n_START_ARTICLE_\nCentrul istoric din Sighetu Marma\xc8\x9biei\n_START_PARAGRAPH_\nRe\xc8\x99edin\xc8\x9b\xc4\x83 voievodal\xc4\x83 a Maramure\xc8\x99ului \xc8\x99i capital\xc4\x83 prefectural\xc4\x83, localitatea Sighetu Marma\xc8\x9biei s-a constituit \xc3\xaen jurul unei a\xc8\x99ez\xc4\x83ri fortificate datate din epoca t\xc3\xa2rzie a bronzului \xc8\x99i \xc3\xaenceputul primei epoci a fierului. Este considerat\xc4\x83 centrul unui grup de a\xc8\x99ez\xc4\x83ri situate pe Valea Tisei, la confluen\xc8\x9ba cu Iza \xc8\x99i este pus\xc4\x83 \xc3\xaen leg\xc4\x83tur\xc4\x83 cu exploatarea salinelor din zona Maramure\xc8\x99 (M. D\xc4\x83ncu\xc8\x99, 1986)._NEWLINE_P\xc3\xa2n\xc4\x83 \xc3\xaen sec. al XIV-lea, servea doar \xe2\x80\x9ede loc de adun\xc4\x83ri \xc8\x99i de t\xc3\xa2rguri\xe2\x80\x9d (Al. Filipa\xc8\x99cu, 1940). Prima atestare documentar\xc4\x83 dateaz\xc4\x83 din 1346, sub numele de Zyget (cf. I. Mihali, 1900). Cu toate acestea, \xc3\xaen numeroase documente oficiale este numit \xe2\x80\x9eMarma\xc8\x9bia\xe2\x80\x9d._NEWLINE_\xc3\x8en 1968, ora\xc8\x99ul Sighet este ridicat la rang de municipiu sub denumirea de Sighetu Marma\xc8\x9biei; din punct de vedere administrativ, face parte din jude\xc8\x9bul Maramure\xc8\x99, cu capitala \xc3\xaen Baia Mare. Decizia politic\xc4\x83 din 1948 va influen\xc8\x9ba negativ dezvoltarea economic\xc4\x83 ulterioar\xc4\x83 a localit\xc4\x83\xc8\x9bii._NEWLINE_Majoritatea cl\xc4\x83dirilor au fost construite p\xc3\xa2n\xc4\x83 \xc3\xaen primele decenii ale secolului al XX-lea, cu scopul de a servi ca sedii de institu\xc8\x9bii ale administra\xc8\x9biei prefectorale regionale. De aceea, centrul istoric a fost clasat ca monument istoric, cu codul LMI MM-II-a-A-04666._NEWLINE_Cl\xc4\x83direa fostei Prefecturi a Maramure\xc8\x99ului istoric a fost ridicat\xc4\x83, \xc3\xaentr-o prim\xc4\x83 faz\xc4\x83, \xc3\xaen anii 1690-1691. Con\xc8\x9bine elemente arhitecturale ale stilului baroc \xc8\x99i eclectic, iar fa\xc8\x9bada are un caracter neoclasic, cu coloane \xc8\x99i fronton triunghiular. Dup\xc4\x83 desfiin\xc8\x9barea Prefecturii Sighet, \xc3\xaen 1948, edificiul este transformat \xc3\xaen liceu industrial. Ulterior, \xc3\xaen urma unui proiect de restaurare (socotit azi ca fiind neinspirat) s-a modificat at\xc3\xa2t structura acesteia, c\xc3\xa2t \xc8\x99i destina\xc8\x9bia, devenind complex comercial._NEWLINE_O alt\xc4\x83 cl\xc4\x83dire veche din centrul istoric al Sighetului este sediul actual al Muzeului Maramure\xc8\x99ului, care a ad\xc4\x83postit ini\xc8\x9bial o m\xc4\x83n\xc4\x83stire catolic\xc4\x83 (1730-1775). A mai servit \xc8\x99i ca \xc8\x99coal\xc4\x83 piarist\xc4\x83. Stilul baroc este evident. Sc\xc4\x83rile sunt acoperite cu o structur\xc4\x83 de bol\xc8\x9bi \xc8\x99i arcuri, iar treptele, realizate din lemn, sunt originale. Deasupra u\xc8\x99ii de la intrare este o plac\xc4\x83 de piatr\xc4\x83 cu o inscrip\xc8\x9bie \xc3\xaen limba latin\xc4\x83._NEWLINE_Casa cu cariatide a fost construit\xc4\x83 \xc3\xaen 1890, \xc3\xaen stil eclectic. \xc3\x8en prezent, la parter \xc3\xae\xc8\x99i desf\xc4\x83\xc8\x99oar\xc4\x83 activitatea una dintre libr\xc4\x83riile sighetene._NEWLINE_Imobilul destinat Tribunalului Comitatens (1893-1895) a func\xc8\x9bionat ca spital militar \xc3\xaen timpul celui de-al Doilea R\xc4\x83zboi Mondial. \xc3\x8en momentul de fa\xc8\x9b\xc4\x83, aici \xc3\xae\xc8\x99i are sediul prim\xc4\x83ria municipal\xc4\x83 (1948). \xc3\x8en stilul arhitectonic se reg\xc4\x83sesc elemente renascentiste clasiciste. Poarta este protejat\xc4\x83 de un balcon sprijinit pe patru coloane dorice, care se continu\xc4\x83 cu c\xc3\xa2te o urn\xc4\x83 de piatr\xc4\x83._NEWLINE_Cl\xc4\x83direa \xc8\x98colii Generale Nr. 2 (1902) \xe2\x80\x9eeste una dinte cele mai curate lucr\xc4\x83ri \xc3\xaen stil Seccesion din Sighet. Se remarc\xc4\x83 aticul \xc2\xabdantelat\xc2\xbb, decora\xc8\x9biile de ceramic\xc4\x83 ars\xc4\x83 verde, reprezent\xc3\xa2nd motive florale\xe2\x80\x9d._NEWLINE_Situat la intersec\xc8\x9bia str\xc4\x83zilor Iuliu Maniu \xc8\x99i Mihai Viteazul, fostul sediu al B\xc4\x83ncii Na\xc8\x9bionale Rom\xc3\xa2ne (1911) are o not\xc4\x83 profund\xc4\x83 de specificitate prin te\xc8\x99irea col\xc8\x9bului la un unghi de 45 de grade. U\xc8\x99a sculptat\xc4\x83 de la intrare, gardul din fier forjat care \xc3\xaenchide curtea, dar \xc8\x99i numeroasele decora\xc8\x9bii (ghirlande, volute), o definesc drept una dintre cele mai frumoase cl\xc4\x83diri din ora\xc8\x99._NEWLINE_Palatul Cultural ASTRA a fost construit \xc3\xaen 1913, la ini\xc8\x9biativa Asocia\xc8\x9biunii pentru Cultura Poporului Rom\xc3\xa2n din Maramure\xc8\x99. La parter func\xc8\x9biona un restaurant, la etajul I - un cazinou, iar la etajul II - sediul muzeului. \xc3\x8en prezent, este cu adev\xc4\x83rat un palat cultural, ad\xc4\x83postind Casa de Cultur\xc4\x83, \xc8\x98coala Popular\xc4\x83 de Art\xc4\x83 \xc8\x99i Biblioteca municipal\xc4\x83 \xe2\x80\x9eLauren\xc8\x9biu Ulici\xe2\x80\x9d._NEWLINE_Centrul Sighetului este o valoroas\xc4\x83 rezerva\xc8\x9bie de arhitectur\xc4\x83, specific\xc4\x83 unei capitale din Transilvania secolului al XIX-lea. Dincolo de fa\xc8\x9badele pr\xc4\x83fuite de azi, se ghicesc u\xc8\x99or str\xc4\x83lucirea \xc8\x99i fastul de alt\xc4\x83dat\xc4\x83. Nu a fost niciodat\xc4\x83 un burg cosmopolit, \xc3\xaens\xc4\x83 Sighetul func\xc8\x9biona, p\xc3\xa2n\xc4\x83 \xc3\xaen a doua jum\xc4\x83tate a secolului al XX-lea, ca singura localitate urban\xc4\x83 din Maramure\xc8\x99ul istoric, motiv pentru care, p\xc3\xa2n\xc4\x83 t\xc3\xa2rziu, locuitorii satelor riverane \xc3\xael numeau simplu \xe2\x80\x9eOra\xc8\x99\xe2\x80\x9d (cf. Al. Filipa\xc8\x99cu, 1940).'